Ajuntament de Benicarló - Alexis Hernández guanya la Biennal de Pintura amb l'obra ‘El mundo que dejamos'
Alexis Hernández guanya la Biennal de Pintura amb l'obra ‘El mundo que dejamos’
L'obra 'El mundo que dejamos' ha estat la guanyadora de la 39a edició del Certamen de Pintura Ciutat de Benicarló, amb una gran repercussió i una forta consolidació a Benicarló. Donada la qualitat dels treballs presentats, el jurat ha decidit atorgar dos accèssits.
Alexis Hernández Díaz ha estat el guanyador de la 39a edició del Certamen de Pintura Ciutat de Benicarló. L'artista de Bunyol ha presentat el treball 'El mundo que dejamos', una obra que destaca per una tècnica molt depurada i que apel·la al protagonisme dels objectes i a la història de cadascun d'ells.
La gran qualitat de les obres presentades al Certamen ha fet que el jurat haja decidit atorgar dos accèssits: el primer, per a l'obra 'Pèrdua', d'Ester Galdón Naspreda, de Mataró, i el segon per a l'obra 'Baterías 9', d'Ana Chacón Villalonga, de València.
Aquesta és la primera edició de la Biennal que s'ha organitzat en dos fases: una primera fase en la qual el jurat ha seleccionat, d'un total de 64 propostes, les 25 millors obres, que s'han presentat per correu electrònic; i una segona fase en la qual els 25 artistes preseleccionats han enviat les obres en suport físic i de la qual han sortit els guanyadors. Aquest procediment és molt habitual en aquest tipus de certàmens perquè redueixen molt les despeses d'enviament d'obres d'art, que han d'assumir els propis artistes.
A partir del 27 de juliol i fins al 9 de setembre, les 25 obres seleccionades pel jurat, inclosos els guanyadors, es podran visitar a la segona planta del Mucbe.
La Biennal de pintura de Benicarló, amb una gran repercussió i una forta consolidació a Benicarló, té l'objectiu de fomentar, desenvolupar i donar suport a la disciplina de les arts plàstiques, i així ens ho demostren les 39 edicions que s'han dut a terme i que configuren, amb l'obra guanyadora de cada edició, un magnífic fons pictòric per a l'Ajuntament de Benicarló.
L'artista guanyador, a banda de rebre la dotació del premi, de 3.000 euros, tindrà l'oportunitat d'exposar el proper any al Mucbe i se li editarà un catàleg de l'exposició.
Creat per rmelia el 16/07/2018